היתרון הגדול ביותר של עיקור וסירוס אוכלוסיית חתולי הרחוב הוא הקטנת הריבוי הטבעי העצום של החתולים. אוכלוסיית חתולי הרחוב בישראל מונה כבר כיום כמיליון חתולים. ללא עיקור וסירוס, אוכלוסיית חתולי הרחוב תעבור את האוכלוסיה האנושית בעוד מספר שנים לא גדול. אולם יש יתרון גדול אחר של פעולת העיקור או הסירוס: איכות ותוחלת החיים של החתולים. חתול זכר פעיל מבחינה מינית מנהל עימותים אלימים עם זכרים אחרים בסביבה על הזכות למגע עם החתולות. קרבות בין חתולים זכרים ידועים כקרבות האלימים ביותר בטבע בין זכרים על הזכות לנקבות. קרבות כאלה נגמרים לפחות בפציעה, לעתים קשה, ואף במוות של אחד החתולים. משום כך תוחלת החיים של חתול פעיל מינית היא לא יותר משלוש שנים. חתול זכר מסורס אינו נלחם עם חתולים אחרים. הוא רגוע ושקט, לא רץ לכביש במרדף אחרי חתולה יפה, ולכן תוחלת החיים של חתול מסורס היא למעלה מפי שניים מתוחלת החיים של חתול זכר שאינו מסורס. יתרון העיקור בנקבות גדול אף יותר. באקלים הישראלי חתולה יכולה להמליט עד 3 פעמים בשנה. כל המלטה היא עומס קשה מאד על החתולה. ההמלטה עצמה לעתים מסתבכת וגורמת למות החתולה. חתולות הן אימהות מסורות ביותר. הטיפול בשלושה עד חמישה גורים הוא קשה מאד. משום כך תוחלת החיים של חתולות פוריות היא קצרה– פחות משלוש שנים. תוחלת החיים של חתולות מעוקרות היא למעלה מפי שתיים מתוחלת החיים של חתולה פורייה, בדומה לחתול זכר מסורס. מחקרים אף מראים שחתולים מעוקרים או מסורסים בריאים הרבה יותר מאשר חתולים פעילים מינית. יש פחות מגע בין החתולים ולכן יש פחות הידבקות, למשל במחלות נשימתיות או וירוס ה- FIV. חתולים מעוקרים/מסורסים רגועים ושקטים וזה תורם לבריאותם כמו שחיים שקטים אצל בני אדם תורמים לבריאות. חתולים אלה מטופחים יותר ומתקשרים היטב עם בני אדם. ההסתברות שחתול מסורס או חתולה מעוקרת יאומצו על ידי חובב חתולים ויהפוך לחתולי בית גדולה בהרבה מההסתברות זו לגבי חתולים פעילים מבחינה מינית. יתרון חשוב לתושבי העיר הוא השקט. עימותים בין חתולים זכרים נעשים בקולי קולות כשכל חתול מנסה להפחיד את יריבו ביללות מסמרות שיער. חתולים מסורסים הם שקטים ונותנים לתושבים לישון בשקט.